Atklātā konkursa „Donoru uzkodu komplektu piegāde”, ID Nr. VADC 2026/07 apspriedes rezultāta saņemto ierosinājumu un to izvērtējuma apkopojums.
	Ierosinājums.
Tehniskās specifikācijas prasību 2.2. punktā ir norādīta batoniņa garša “Ābolu–cidoniju”.
Vēršam uzmanību, ka saskaņā ar pašreizējo Latvijas pārtikas marķēšanas un terminoloģijas praksi korektais nosaukums Latvijā audzētajiem augļiem ir “krūmcidonija”, nevis “cidonija”.
Attiecīgi arī piegādātāja rīcībā esošie kvalitāti un izcelsmi apliecinošie dokumenti un sertifikāti ir izdoti “krūmcidoniju” produktiem. Termins “cidonija” praksē biežāk tiek lietots sarunvalodā.
Lūdzam apstiprināt, ka tiks pieņemti produkti ar marķējumu un dokumentāciju, kuros lietots nosaukums “krūmcidonija”.

	Komisijas komentārs.
Komisija pieņem lēmumu, ka priekšlikums ir atbalstāms un specifikācija tiks precizēta nosakot, ka sastāvā var tikt izmantotas kā cidonijas, tā krūmcidonijas.

	Ierosinājums.
Šobrīd esošajam batoniņam nav procentuāli norādīts ābolu un cidoniju daudzums sastāvā.
Vai prasībā “Ābolu–cidoniju garša” pasūtītājs paredz arī konkrētu ābolu un krūmcidoniju procentuālā sastāva norādīšanu uz iepakojuma, kas tiks piegādāts pasūtītājam?

	Komisijas komentārs.
Komisija pieņem lēmumu noteikt, ka batoniņa garšu veidojošajām sastāvdaļām jāsastāda vismaz 30% no batoniņa kopējā svara. Batoniņa sastāvs uz iepakojuma jānorāda atbilstoši normatīvo aktu prasībām. 

	Ierosinājums.
Lūdzam izvērtēt iespēju precizēt piedāvājumu vērtēšanas kritēriju D:
“Vismaz 45% uzkodu komplekta produktu sarakstā iekļautā augļu un/vai ogu un/vai riekstu batoniņa masas atbilst Latvijas nacionālās pārtikas kvalitātes shēmas vai lauksaimniecības produktu integrētās audzēšanas prasībām”
(<45% – 0 punkti; ≥45% – 16 punkti).
Ņemot vērā, ka iepirkuma priekšmets cita starpā ietver pārstrādātu produktu – augļu un/vai ogu un/vai riekstu batoniņu –, mūsu ieskatā pašreizējais kritērija formulējums var radīt interpretācijas un samērīguma riskus, jo:
• tiek noteikts vienots robežslieksnis bez pakāpeniskas gradācijas;
• pie vienāda punktu skaita tiek pielīdzināti pretendenti ar būtiski atšķirīgu atbilstības līmeni (piemēram, 45% un 100%);
• kritērijs neveicina konkurenci par augstāku kvalitātes līmeni;
• kritērijs neparedz proporcionālu punktu piešķiršanu atkarībā no kvalitātes prasībām atbilstošo produktu īpatsvara.
Ministru kabineta 2017. gada 20. jūnija noteikumu Nr.353 “Prasības zaļajam publiskajam iepirkumam un to piemērošanas kārtība” 1. pielikuma 4.1. punkta 3. apakšpunkts paredz iespēju piešķirt papildu punktus par:
– lauksaimniecības produktu integrētās audzēšanas prasībām atbilstošo produktu apjomu, kas pārsniedz tehniskajā specifikācijā noteikto minimālo apjomu;
– nacionālās pārtikas kvalitātes shēmas prasībām atbilstošo produktu apjomu, kas pārsniedz tehniskajā specifikācijā noteikto minimālo apjomu.
Mūsu ieskatā minētā regulējuma mērķis ir veicināt pakāpenisku augstāku kvalitātes prasību izpildi un piešķirt papildu punktus proporcionāli sasniegtajam kvalitātes līmenim, nevis piemērot vienotu robežvērtību.
Lai nodrošinātu objektīvu, pārbaudāmu un konkurenci veicinošu vērtēšanu, aicinām pārskatīt kritēriju D, nosakot pakāpenisku punktu piešķiršanu atkarībā no faktiskā Latvijas nacionālās pārtikas kvalitātes shēmai vai integrētās audzēšanas prasībām atbilstošo produktu īpatsvara.
Ierosinām šādu D kritērija redakciju:
Latvijas nacionālās pārtikas kvalitātes shēmai vai lauksaimniecības produktu integrētās audzēšanas prasībām atbilstošo produktu īpatsvars uzkodu komplektā iekļautā augļu un/vai ogu un/vai riekstu batoniņa kopējā masā:
mazāk par 45% – 0 punkti;
45% līdz 59,99% – 4 punkti;
60% līdz 74,99% – 8 punkti;
75% līdz 89,99% – 12 punkti;
90% un vairāk – 16 punkti.
Mūsu ieskatā šāda pieeja:
• nodrošinātu samērīgu papildu punktu piešķiršanu par augstāku kvalitātes līmeni;
• veicinātu efektīvāku konkurenci starp piegādātājiem;
• mazinātu interpretācijas riskus vērtēšanas un līguma izpildes laikā;
• ļautu objektīvāk salīdzināt piedāvājumus;
• labāk atbilstu zaļā publiskā iepirkuma un ilgtspējīgas pārtikas iepirkumu principiem.
Lūdzam izvērtēt iespēju attiecīgi precizēt kritēriju D pirms iepirkuma dokumentācijas galīgās apstiprināšanas.

	Komisijas komentārs.
Komisija pieņem lēmumu ierosinājumu noraidīt, jo tas nevajadzīgi ierobežos konkurenci. Pasūtītāja ieskatā esošās prasības nodrošina nepieciešamo kvalitāti.  

	Ierosinājums.
Par donoru uzkodu komplekta definīciju.
No tehniskās specifikācijas izriet, ka donoru uzkodu komplektā paredzēti 1, 2 vai 3 atsevišķi iepakoti augļu un/vai ogu un/vai riekstu batoniņi, kā arī 1 gab. negāzēta dzeramā ūdens pudele 0,5 l tilpumā.
Lūdzam precizēt, vai šim komplektam jābūt: 1)  fiziski iepakotam vienā kopējā ārējā iepakojumā, 2) vai produkti var tikt piegādāti ražotāja transportiepakojumos katrs atsevišķi (pudeles 6 gab. plastikāta iepakojumā, uz atsevišķas paletes) un atvišķos tranporta iepakojumos batoniņi. Šis ir būtisks jautājums iepakojuma izmaksu, higiēnas, loģistikas, ilgtspējas un cenu salīdzināmības aspektā.
Aicinām tehniskajā specifikācijā skaidri norādīt, vai nepieciešams viens kopējs komplekta ārējais iepakojums, vai pietiek ar atsevišķi iepakotiem produktiem un piegādi transportiepakojumos.

	Komisijas komentārs.
Komisija pieņem lēmumu precizēt tehnisko specifikāciju nosakot, ka donoru batoniņiem un ūdens pudelēm jābūt iepakotiem transportiepakojumā. Komplektēšanu donoru uzkodu komplektos veic Pasūtītājs. 

	Ierosinājums.
Par batoniņa garšu — ābolu–cidoniju.
Tehniskajā specifikācijā ir norādīta batoniņa garša: ābolu–cidoniju.
Lūdzam precizēt, vai šī garša ir obligāta prasība visiem pretendentiem, vai arī tā ir norādīta kā piemērs vēlamajam augļu/ogu/riekstu batoniņa virzienam, bet pretendents var piedāvāt citas garšu kombinācijas, kas atbilst uzturvērtībai un kritērijiem?
Ja pasūtītāja mērķis ir saņemt kvalitatīvu augļu, ogu un/vai riekstu batoniņu ar noteiktām uzturvērtības un sastāva prasībām, aicinām izvērtēt iespēju ļaut pretendentiem piedāvāt arī citas augļu, ogu, riekstu un sēklu kombinācijas, kas atbilst tehniskajā specifikācijā noteiktajiem kritērijiem.
Šāda pieeja paplašinātu iespējamo pretendentu loku un ļautu pasūtītājam saņemt uzturvērtības ziņā līdzvērtīgus vai labākus piedāvājumus.

	Komisijas komentārs.
Komisija pieņem lēmumu precizēt tehnisko specifikāciju nosakot, ka batoniņa garšu veidojošajām sastāvdaļām jāsatur Latvijai raksturīgi produkti – āboli / cidonijas / krūmcidonijas / dzērvenes / rabarberi / utml., nodrošinot skābeni / saldu garšu.

	Ierosinājums.
Par 1, 2 vai 3 batoniņiem komplektā un garšu interpretāciju.
Dokumentācijā paredzēts, ka donoru uzkodu komplektā var būt 1, 2 vai 3 atsevišķi iepakoti batoniņi, un vērtēšanas kritērijos papildu punkti tiek piešķirti par lielāku batoniņu skaitu komplektā. Vienlaikus tehniskajā specifikācijā norādīta viena garša — ābolu–cidoniju. Šobrīd nav pilnībā skaidrs, kā šī prasība piemērojama gadījumā, ja pretendents piedāvā 2 vai 3 batoniņus vienā komplektā.
Lūdzam precizēt:
· vai visiem komplektā esošajiem batoniņiem obligāti jābūt pilnīgi vienādai (ābolu–cidoniju) garšai;
· vai pieļaujamas nelielas garšas un sastāva variācijas, piemēram, (ābolu–cidoniju) ar riekstiem, (ābolu–cidoniju) ar sēklām, (ābolu–cidoniju) ar ogām;
· vai pretendents drīkst piedāvāt dažādas augļu/ogu/riekstu garšas viena komplekta ietvaros, ja visas garšas atbilst tehniskās specifikācijas uzturvērtības, sastāva, marķējuma un derīguma termiņa prasībām;
· kāds atšķirību līmenis starp batoniņiem būtu pieļaujams, lai piedāvājums netiktu uzskatīts par neatbilstošu.
Ieteikums “Ja komplektā tiek piedāvāti 2 vai 3 batoniņi, tiem var būt vienāda vai savstarpēji nedaudz atšķirīga augļu/ogu/riekstu garša, ja katrs batoniņš atbilst tehniskajā specifikācijā noteiktajām uzturvērtības, sastāva, marķējuma un derīguma termiņa prasībām.”

	Komisijas komentārs.
Prasības un vērtēšanas kritērija būtība ir – piešķirt papildus punktus par to piedāvājumu, kurā kopējais batoniņa apjoms ir sadalīts vairākos iepakojumos, kas ļauj donoram uzkodu higiēniski droši uzglabāt vairākām uzkodu reizēm. Pasūtītāja ieskatā nav nepieciešama sarežģīt pretendentu tehnoloģisko procesu ar batoniņa garšu variācijām, dažādu sastāvu druku uz iepakojumiem un citiem jautājumiem.

	Ierosinājums.
Par sāls daudzuma prasību.
Tehniskajā specifikācijā noteikts, ka sāls daudzums batoniņā nedrīkst pārsniegt 0,1 g uz 100 g.
Vēršam uzmanību, ka šī robežvērtība ir ļoti zema, īpaši produktam, kurā paredzēts izmantot dabīgas sastāvdaļas — riekstus, sēklas, augļus, ogas, graudaugus vai proteīna sastāvdaļas. Pat nepievienojot sāli, pārtikas produkta uzturvērtības aprēķinā sāls daudzums var veidoties no dabīgi sastopamā nātrija izejvielās. Lai nepamatoti neierobežotu dabīgu un uzturvērtīgi kvalitatīvu sastāvdaļu izmantošanu, rekomendējam pārskatīt sāls limitu.
Ieteikums: paaugstināt sāls robežvērtību no 0,1 g / 100 g līdz vismaz 0,2 g / 100 g vai 0,3 g / 100 g, saglabājot prasību, ka produktam nedrīkst būt pārmērīgi pievienots sāls.

	Komisijas komentārs.
Komisija pieņem lēmumu paaugstināt sāls robežvērtību līdz 0,2 g / 100 g,

	Ierosinājums.
Par cukura daudzumu un pievienoto cukuru.
Atbalstām pasūtītāja mērķi ierobežot cukura daudzumu batoniņā. Vienlaikus vēršam uzmanību, ka augļu un ogu batoniņos daļa cukuru dabiski rodas no pašām izejvielām — piemēram, āboliem, cidonijām, ogām, žāvētiem augļiem un citām dabīgām sastāvdaļām.
Mūsuprāt, būtu lietderīgi tehniskajā specifikācijā un/vai vērtēšanas kritērijos nošķirt kopējo cukuru daudzumu no pievienotā cukura. Produkts, kurā cukuri rodas no pašām izejvielām, uzturvērtības un kvalitātes ziņā būtiski atšķiras no produkta, kuram papildus pievienots baltais cukurs vai citi rafinēti cukuri. Aicinām izvērtēt iespēju piešķirt papildu punktus vai citādi dot priekšroku produktiem, kuriem nav pievienots baltais cukurs vai citi rafinēti cukuri, bet cukuri produktā ir dabiski sastopami izmantotajās izejvielās.

	Komisijas komentārs.
Pasūtītāja ieskatā nav būtiskas nozīmes un nepieciešams nošķirt pievienoto cukuru no dabīgā cukura.

	Ierosinājums.
Par augļu/ogu/riekstu, sēklu, graudaugu un proteīna sastāvdaļu interpretāciju.
Tehniskajā specifikācijā noteikts, ka augļu un/vai ogu un/vai riekstu daudzumam batoniņā jābūt vismaz 50% no kopējā svara, savukārt auzas, auzu pārslas un citi graudaugi netiek uzskatīti par augļiem, ogām vai riekstiem. Tāpat noteikts, ka sēklas var būt ne vairāk kā 25% no kopējā svara.
Lūdzam precizēt, vai pārējā batoniņa masas daļā drīkst izmantot arī citas uzturvērtīgi nozīmīgas sastāvdaļas, piemēram:
· auzu pārslas;
· zaļos griķus;
· augu proteīnu;
· šķiedrvielas;
· citas dabīgas funkcionālas izejvielas.
Šis precizējums ir būtisks, lai pretendenti varētu korekti izstrādāt receptūru, kas vienlaikus atbilst gan sastāva prasībām, gan olbaltumvielu, cukura, sāls un enerģētiskās vērtības kritērijiem.

	Komisijas komentārs.
Pasūtītāja ieskatā izstrādātā specifikācija ir pietiekami precīza – ir noteiktas obligātās sastāvdaļas un to procentuālais saturs, Pasūtītājs neplāno pilnībā kontrolēt pretendentu receprūru un tehnoloģisko procesu.

	Ierosinājums.
Par olbaltumvielu daudzuma vērtēšanu.
Tehniskajā specifikācijā noteikts minimālais olbaltumvielu daudzums, savukārt vērtēšanas kritērijos papildu punkti tiek piešķirti par augstāku olbaltumvielu daudzumu.
Atbalstām olbaltumvielu kā kvalitātes kritērija iekļaušanu, tomēr lūdzam precizēt, vai pasūtītājam ir kādi ierobežojumi attiecībā uz olbaltumvielu avotiem - alergēniem, laktozi saturošiem produktiem, GMO u.c. Lūdzam arī precizēt, vai proteīna sastāvdaļas tiek uzskatītas par atsevišķu pieļaujamu sastāvdaļu grupu ārpus augļu/ogu/riekstu 50% daļas.

	Komisijas komentārs.
Nē, ierobežojumi attiecībā uz olbaltumvielu avotiem netiek noteikti. 

	Ierosinājums.
Par bioloģiskās lauksaimniecības prasības interpretāciju.
Tehniskajā specifikācijā noteikts, ka vismaz 0,1% no batoniņa masas jābūt ražotai atbilstoši bioloģiskās lauksaimniecības metodēm. Lūdzam precizēt, vai šo prasību drīkst izpildīt ar jebkuru batoniņa sastāvā esošu bioloģiski sertificētu izejvielu, piemēram: bio sēklām; bio riekstiem; bio augļiem vai ogām; bio proteīna sastāvdaļu; bio graudaugiem, piemēram, zaļajiem griķiem; citām bioloģiski sertificētām sastāvdaļām.
Tāpat lūdzam precizēt, vai šī prasība attiecas tikai uz augļu/ogu/riekstu daļu, vai arī to var izpildīt ar jebkuru bioloģiski sertificētu sastāvdaļu, kas ietilpst batoniņa kopējā receptūrā.
Papildus aicinām pārbaudīt tehniskajā specifikācijā norādīto atsauci uz Padomes Regulu (EK) Nr. 834/2007. Šobrīd bioloģiskās ražošanas un bioloģisko produktu marķēšanas jomā piemērojama Regula (ES) 2018/848, ar kuru no 2022. gada 1. janvāra tika aizstāta iepriekšējā Regula. 

	Komisijas komentārs.
Prasība attiecināma uz batoniņa kopējo masu un to var izpildīt ar jebkuru bioloģiski sertificētu sastāvdaļu, kas ietilpst batoniņa kopējā receptūrā.

	Ierosinājums.
Par Latvijas nacionālās pārtikas kvalitātes shēmu vai integrētās audzēšanas prasībām.
Vērtēšanas kritērijos paredzēti papildu punkti, ja vismaz 45% no batoniņa masas atbilst Latvijas nacionālās pārtikas kvalitātes shēmas vai lauksaimniecības produktu integrētās audzēšanas prasībām.
Lūdzam precizēt, kādi dokumenti pretendentam jāiesniedz šīs prasības apliecināšanai un vai šī prasība attiecas uz jebkurām batoniņa sastāvdaļām, vai tikai uz augļu/ogu/riekstu daļu. Tāpat lūdzam precizēt, vai šī prasība var tikt izpildīta ar vairāku sastāvdaļu summāro īpatsvaru, ja tās kopā veido vismaz 45% no batoniņa masas un katrai no tām ir atbilstošs apliecinājums. Vai "Bordo karotīte" produktiem būs ekvivalents apliecinājums.

	Komisijas komentārs.
Prasība attiecināma uz batoniņa kopējo masu. Lai apliecinātu atbilstību var tikt iesniegts produktam piešķirtais NPKS apliecinājums (“zaļā karotīte”, “bordo karotīte”) vai dokumenti, kas apliecina, ja izejvielas audzētas atbilstoši integrētās audzēšanas prasībām.

	Ierosinājums.
Par iepakojuma prasībām un iepakojuma kvalitātes vērtēšanu.
Dokumentācijā ir norādīts, ka batoniņiem jābūt atsevišķi iepakotiem un produkti jāpiegādā ražotāja transportiepakojumā, taču nav detalizēti definētas prasības primārajam iepakojumam. Ņemot vērā, ka produktam jābūt drošam, higiēniskam un stabilam visā derīguma termiņā, rekomendējam precizēt minimālās iepakojuma prasības.
Ieteikums minimālajai prasībai:
“Katram batoniņam jābūt atsevišķi iepakotam pārtikai piemērotā, hermētiski noslēgtā primārajā iepakojumā, kas nodrošina produkta nekaitīgumu, kvalitātes saglabāšanu un aizsardzību pret mitrumu, piesārņojumu un mehāniskiem bojājumiem visā derīguma termiņā.”
Papildus aicinām izvērtēt iespēju piešķirt papildu punktus iepakojumam, kas nodrošina labāku produkta aizsardzību un ilgāku kvalitātes saglabāšanu, piemēram, izmantojot augstas barjeras materiālu vai iepakojumu ar metāla slāni, ja tas nepieciešams produkta stabilitātei un derīguma termiņa nodrošināšanai.

	Komisijas komentārs.
Komisija pieņem lēmumu, ka priekšlikums iekļaut precizējumu batoniņa iepakojuma definējumam – “Katram batoniņam jābūt atsevišķi iepakotam pārtikai piemērotā, hermētiski noslēgtā primārajā iepakojumā, kas nodrošina produkta nekaitīgumu, kvalitātes saglabāšanu un aizsardzību pret mitrumu, piesārņojumu un mehāniskiem bojājumiem visā derīguma termiņā” ir atbalstāms.
Ņemot vērā donoru uzkodu apriti un glabāšanas termiņu Pasūtītājs neuzskata par nepieciešam piešķirt papildus punktus par iepakojumu, kas nodrošina produkta ilgāku glabāšanu.

	Ierosinājums.
Par derīguma termiņu un piegādes biežumu.
Tehniskajā specifikācijā noteikts, ka batoniņu derīguma termiņam jābūt ne mazākam kā 4 mēneši no piegādes brīža. Četru mēnešu termiņš ir izpildāms, tomēr, ja pasūtītājs vēlas efektīvāku piegādes modeli, zemāku loģistikas slogu, mazāku transportēšanas biežumu un stabilāku produkta pieejamību, būtu lietderīgi izvērtēt iespēju pagarināt minimālo derīguma termiņu un vienlaikus paredzēt retākas, bet apjomīgākas piegādes.
Pretendenta produktu derīguma termiņš atkarībā no receptūras un iepakojuma ir aptuveni 9–12 mēneši. Garāks derīguma termiņš ļautu efektīvāk plānot ražošanu, izejvielu sagādi un loģistiku, kā arī samazinātu piegāžu biežumu. Ieteikums: izvērtēt iespēju noteikt minimālo derīguma termiņu, piemēram, 6 mēneši no piegādes brīža, un paredzēt piegādes pēc abpusēji saskaņota grafika retākos, bet lielākos apjomos, piemēram, reizi 2 mēnešos vai citā pasūtītājam ērtā periodiskumā.
Tas ļautu piegādātājiem efektīvāk plānot ražošanu, samazināt piegāžu skaitu un piedāvāt konkurētspējīgāku cenu, zaļāku moblitātes politiku.

	Komisijas komentārs.
Tehniskā specifikācija nosaka, ka glabāšanas termiņš ir ne mazāks kā 4 mēneši. Tas ir maksimālais glabāšanas periods kāds nepieciešams Pasūtītājam. Tas nekādā veida neierobežo pretendentu piedāvāt produktu, kura glabāšanas termiņš ir 9 vai 12 mēneši.

	Ierosinājums.
Par alergēniem un GMO.
Dokumentācijā nav atsevišķi noteikts, vai produktam jābūt bez konkrētiem alergēniem vai bez GMO.
Tā kā augļu, ogu, riekstu un sēklu batoniņi pēc būtības var saturēt alergēnus, piemēram, riekstus, sezamu, soju vai glutēnu saturošas sastāvdaļas, lūdzam precizēt, vai pasūtītājam ir kādi ierobežojumi attiecībā uz alergēniem.
Ieteikums: tehniskajā specifikācijā skaidri norādīt, ka alergēniem jābūt marķētiem atbilstoši spēkā esošajiem normatīvajiem aktiem, bet alergēnu klātbūtne pati par sevi nav neatbilstības pamats, ja vien pasūtītājs nevēlas noteikt specifisku “bez alergēniem” prasību.
Pārtikas produktu informācijas sniegšanu patērētājiem, tostarp alergēnu norādīšanu, Eiropas Savienībā regulē Regula (ES) Nr. 1169/2011.  
Tāpat lūdzam precizēt, vai pasūtītājs vēlas noteikt prasību “bez GMO”. Ja šāda prasība tiek iekļauta, aicinām to formulēt saskaņā ar piemērojamo Eiropas Savienības regulējumu par ģenētiski modificētu pārtiku un barību, tostarp Regulu (EK) Nr. 1829/2003.

	Komisijas komentārs.
Informāciju par alergēnu norādīšanu šobrīd regulē spēkā esošie normatīvie aktu un tie visi ir attiecināmi arī uz donoru uzkodu batoniņiem, līdz ar to nav nepieciešamības to atkārtoti dublēt Iepirkuma nolikumā. Nosacījums par batoniņu bez GMO ir atbalstāms.

	Ierosinājums.
Par papildu kvalitātes kritērijiem.
Pašreiz vērtēšanas kritērijos galvenokārt tiek vērtēts batoniņa svars, olbaltumvielu daudzums, cukura daudzums, kvalitātes shēmas/integrētā audzēšana, transports, piegādes attālums un batoniņu skaits komplektā.
Tomēr nav paredzēti papildu punkti vai minimālās prasības par vairākiem kvalitātes aspektiem, kas gala lietotājam — donoram — varētu būt būtiski, piemēram:
· garša;
· tekstūra;
· šķiedrvielu daudzums;
· bez mākslīgām krāsvielām;
· bez mākslīgiem aromatizētājiem;
· bez mākslīgajiem saldinātājiem;
· bez konservantiem;
· bez pievienota rafinēta cukura;
· dabīgu izejvielu izmantošana;
· pārstrādājams vai ilgtspējīgāks iepakojums.
Saprotam, ka garša un tekstūra var būt subjektīvi vērtējami kritēriji, tomēr tie ir būtiski produkta praktiskai lietošanai. Ja pasūtītājs vēlas šādus aspektus vērtēt, būtu vēlams skaidri noteikt paraugu iesniegšanas un izvērtēšanas kārtību, lai nodrošinātu vienlīdzīgu attieksmi pret visiem pretendentiem.

	Komisijas komentārs.
Komisijas ieskatā priekšlikumam ir pamatojums, taču tas ir saistīts ar nesamērīgu Pasūtītāja resursu patēriņu, jo uzkodu komplektu saņēmēji ir donori un, lai objektīvi novērtētu piedāvājumus pēc šādiem kritērijiem, jāveido donoru grupas degustācijai, jāizstrādā kritēriju un metodika šādu subjektīvu kritēriju novērtēšanai, kas šobrīd nav praktiski realizējams.

	Ierosinājums.
Par līguma izpildes un piegāžu plānošanu.
Ņemot vērā plānoto apjomu — 118 000 donoru uzkodu komplektu — un līguma darbības termiņu, lūdzam izvērtēt iespēju līguma izpildes gaitā paredzēt prognozējamu piegāžu grafiku vai orientējošus pasūtījumu apjomus.
Tas palīdzētu ražotājiem efektīvāk plānot izejvielu iepirkumu, ražošanu, iepakojuma sagādi, derīguma termiņus un loģistiku, kā arī ļautu piedāvāt ekonomiski pamatotāku cenu.
Noslēgumā vēlamies uzsvērt, ka atbalstām pasūtītāja mērķi nodrošināt donoriem kvalitatīvu, drošu un uzturvērtīgi atbilstošu uzkodu komplektu. Mūsuprāt, iepriekš minētie precizējumi palīdzētu samazināt interpretācijas riskus, paplašinātu iespējamo pretendentu loku un veicinātu kvalitatīvāku, praktiski salīdzināmu un pasūtītāja vajadzībām atbilstošāku piedāvājumu sagatavošanu.

	Komisijas komentārs.
Noteiktais apjoms plānots 24 mēnešiem ar piegādi reizi mēnesī.

	Ierosinājums.
Šis priekšlikums ir sagatavots ar mērķi pilnveidot donoru uzkodu komplektu iepirkuma vērtēšanas kritērijus, lai tie precīzāk atspoguļotu produkta uzturvērtību un kvalitāti, kas ir būtiski svarīga asins donoru veselībai pēc asins nodošanas procedūras.
Priekšlikums attiecas uz kritēriju A — "Batoniņa svars", kam pašlaik piešķirts lielākais punktu skaits (36 no 100), un piedāvā tā aizstāšanu ar objektīvi mērāmu kvalitātes rādītāju.
2. Pašreizējā kritēriju sistēma
	Kritērijs
	Maks. punkti
	Apraksts
	% no kopējiem

	A — Batoniņa svars
	36
	Summētais svars (jo lielāks, jo vairāk punktu)
	36%

	B — Proteīns (100g)
	14
	≥16g/100g = maks. punkti
	14%

	C — Cukuri (100g)
	14
	<38g/100g = maks. punkti
	14%

	D — Integrētā kvalitāte
	16
	≥45% integrētā/nacionālā
	16%

	E — EURO 5 transports
	3
	Atgāzu standarti
	3%

	F — Piegādes attālums
	3
	≤250km
	3%

	G — Batoniņu skaits
	14
	3 batoniņi komplektā
	14%

	Kopā
	100
	
	100%


3. Konstatētā problēma
Kritērijs A (svars = 36% no kopējiem punktiem) rada šādas sekas:
1. Kritēriji B, C, D, E, F, G ir sliekšņa tipa — pretendents tos vai nu izpilda (saņem pilnus punktus), vai neizpilda (tiek noraidīts). Ja visi pretendenti izpilda šos kritērijus, viņi saņem vienādu punktu skaitu (64 no 64).
2. Vienīgais diferenciējošais kritērijs kļūst A (svars) — pretendents ar smagāko batoniņu automātiski uzvar, neatkarīgi no batoniņa faktiskās uzturvērtības vai kvalitātes.
3. Ekonomiskais stimuls — ražotāji ir motivēti palielināt svaru, izmantojot lētas, smagas izejvielas (cukura sīrupus, graudu pildītājus, kviešu cieti), nevis vērtīgas augļu, ogu vai riekstu izejvielas, kas ir vieglākas, bet uzturvērtīgākas.
4. Donora veselības intereses netiek ievērotas — donors pēc asins nodošanas primāri zaudē dzelzi, šķidrumu un enerģiju. Smagāks batoniņš ar zemāku augļu saturu šīs vajadzības neapmierina labāk nekā vieglāks batoniņš ar augstāku dabīgo augļu, vitamīnu un minerālvielu koncentrāciju.
3.1. Ilustratīvs piemērs
	
	Pretendents A
(optimizē svaru)
	Pretendents B
(optimizē kvalitāti)

	Kopējais svars
	150g (3×50g)
	115g (3×38g)

	Augļu/ogu saturs
	50% (minimums)
	61%

	Cukuri / 100g
	37g (tuvu max)
	31g

	Proteīns / 100g
	16g (minimums)
	17g

	Piesāt. taukskābes / 100g
	8g
	2g

	Dabīgie vitamīni
	Nav
	C, E vitamīns

	Punkti par svaru (A)
	36
	24

	Pārējie kritēriji (B–G)
	64
	64

	KOPĀ
	100 — UZVAR
	88


Šajā piemērā pretendents A uzvar tikai pateicoties smagākam batoniņam, lai gan pretendenta B produkts ir objektīvi veselīgāks, satur vairāk augļu, mazāk cukura un piesātināto tauku, un labāk atbilst donora vajadzībām pēc asins nodošanas.
4. Piedāvātais risinājums
Aizstāt kritēriju A (svars) ar kritēriju A' (augļu, ogu un riekstu saturs procentos)
Svara minimālo prasību (≥50g summētais) saglabāt kā obligāto prasību (izslēgšanas kritērijs), bet punktus piešķirt par augļu/ogu/riekstu procentuālo saturu batoniņā — graduēti.
4.1. Piedāvātā punktu tabula — A' kritērijs
	Augļu, ogu un riekstu saturs batoniņā
	Punkti
	Pamatojums

	≥ 60% no batoniņa masas
	36
	Izcila kvalitāte — augsta dabīgo vitamīnu, minerālvielu un šķiedrvielu koncentrācija

	≥ 55% no batoniņa masas
	27
	Augsta kvalitāte

	≥ 50% no batoniņa masas (obligātais minimums)
	18
	Standarta kvalitāte — atbilst minimālajām prasībām

	< 50%
	—
	Neatbilst obligātajām prasībām, piedāvājums tiek noraidīts


Piezīme: Augļu, ogu un riekstu saturs ir objektīvi pārbaudāms — tas ir norādīts uz produkta etiķetes saskaņā ar ES Regulu Nr. 1169/2011 un ir verificējams laboratorijā.
4.2. Pilnā kritēriju tabula pēc piedāvātajām izmaiņām
	Kritērijs
	Maks. punkti
	Apraksts
	Veids

	A' — Augļu/ogu/riekstu saturs (%)
	36
	Graduēts: ≥60%=36, ≥55%=27, ≥50%=18
	Graduēts

	B — Proteīns (100g)
	14
	≥16g = maks. punkti
	Sliekšņa

	C — Cukuri (100g)
	14
	<38g = maks. punkti
	Sliekšņa

	D — Integrētā kvalitāte
	16
	≥45% integrētā/nacionālā
	Sliekšņa

	E — EURO 5 transports
	3
	Atgāzu standarti
	Sliekšņa

	F — Piegādes attālums
	3
	≤250km
	Sliekšņa

	G — Batoniņu skaits
	14
	3 batoniņi komplektā
	Sliekšņa

	Kopā
	100
	
	


Svara minimālā prasība (≥50g summētais svars) tiek saglabāta kā obligātais izslēgšanas kritērijs — pretendenti, kuri to neizpilda, tiek noraidīti. Svars vairs netiek vērtēts punktos.
5. Pamatojums
5.1. Donora medicīniskās vajadzības
Pēc asins nodošanas procedūras donors primāri zaudē:
· Dzelzi (Fe) — ~250mg no vienas donācijas (450ml asiņu). Augļi un ogas (īpaši tumšās ogas, cidonijas) satur dabīgo dzelzi.
· C vitamīnu — nepieciešams dzelzs uzsūkšanai. Augļi un ogas ir galvenais dabīgā C vitamīna avots.
· Enerģiju — dabīgie cukuri no augļiem nodrošina ātru enerģijas atjaunošanu, turklāt kopā ar šķiedrvielām, kas novērš strauju cukura līmeņa svārstību.
· Šķidrumu un elektrolītus — augļu un ogu sausnas satur kāliju, magniju un citus elektrolītus.
Augstāks augļu/ogu saturs tieši korelē ar labāku donora atjaunošanos, turpretī lielāks svars, kas panākts ar graudu pildītājiem vai cukura sīrupiem, šo vajadzību nenodrošina.
5.2. Publiskā iepirkuma likuma atbilstība
Saskaņā ar Publisko iepirkumu likuma (PIL) 51. panta trešo daļu, piedāvājuma izvēles kritērijiem jābūt saistītiem ar iepirkuma līguma priekšmetu un jānodrošina saimnieciski visizdevīgākā piedāvājuma noteikšana.
Augļu/ogu/riekstu procentuālais saturs:
· ir tieši saistīts ar iepirkuma priekšmetu (augļu un/vai ogu un/vai riekstu batoniņi);
· ir objektīvi mērāms un pārbaudāms (etiķete, laboratorija);
· nodrošina saimnieciski izdevīgāka piedāvājuma noteikšanu, jo vērtē produkta faktisko kvalitāti, nevis tā fizikālo masu.
5.3. Eiropas Savienības zaļā iepirkuma principi
Eiropas Komisijas vadlīnijās par zaļo publisko iepirkumu pārtikas nozarē (GPP — Green Public Procurement) ir ieteikts:
· izvēlēties produktus ar augstāku dabīgo ingredientu saturu;
· dot priekšroku produktiem ar mazāku pārstrādes pakāpi;
· vērtēt uzturvērtību un funkcionālo kvalitāti, nevis fizikālos parametrus.
Kritērija A' ieviešana atbilst šiem principiem, jo tā motivē ražotājus palielināt dabīgo izejvielu īpatsvaru, nevis pievienot lētus pildītājus.
5.4. Konkurences aspekts
Pašreizējais svara kritērijs de facto ierobežo konkurenci, jo:
· Motivē ražotājus izmantot lētas, smagas izejvielas (graudu cieti, cukura sīrupus), nevis investēt produkta kvalitātē;
· Diskriminē mazos un vidējos uzņēmumus, kas specializējas augstākas kvalitātes produktos ar dabīgāku sastāvu;
· Nenodrošina labāko atdevi par sabiedrības līdzekļiem (value for money), jo smagāks nav vienmēr labāks.
6. Alternatīvais risinājums (B variants)
Ja kritērija A pilnīga aizstāšana nav iespējama, piedāvājam kompromisa variantu — saglabāt svara punktus, bet mainīt aprēķina formulu:
A'' — Efektīvā augļu masa (gramos)

Formula: Efektīvā augļu masa = Kopējais svars × Augļu/ogu/riekstu %

Punktu piešķiršana: lineāri proporcionāli (lielākā efektīvā augļu masa = visvairāk punktu).
Piemērs:
	Pretendents
	Kopējais svars
	Augļu %
	Efektīvā augļu masa
	Punkti (no 36)

	Kvalitātes ražotājs
	115g
	61%
	70.2g
	36

	Svara ražotājs
	150g
	50%
	75.0g
	36

	Vidējais ražotājs
	120g
	52%
	62.4g
	32


Šis variants saglabā svara nozīmi, bet papildina to ar kvalitātes dimensiju — smagāks produkts dod priekšrocību tikai tad, ja arī augļu saturs ir augsts.

7. Kopsavilkums
Piedāvājam:
Prioritārais variants (A'): Aizstāt kritēriju A (svars → punkti) ar graduētu augļu/ogu/riekstu procentuālo saturu:
· ≥60% = 36 punkti
· ≥55% = 27 punkti
· ≥50% = 18 punkti
Svara minimālo prasību (≥50g) saglabāt kā izslēgšanas kritēriju.

Alternatīvais variants (A''): Vērtēt "efektīvo augļu masu" (svars × augļu %) — apvieno abus aspektus.
Rezultāts: Donori saņem veselīgākus, augstākas kvalitātes produktus. Ražotāji tiek motivēti investēt kvalitātē. Iepirkums atbilst ES zaļā iepirkuma principiem un PIL prasībām par saimnieciski izdevīgākā piedāvājuma noteikšanu.
Lai donoru uzkoda pildītu savu medicīnisko funkciju, nevis tikai  svara kritēriju:
1. Ieviest funkcionālo vielu kritērijus — C vitamīns (dzelzs uzsūkšanai), proteīns (šūnu atjaunošanai), šķiedrvielas
2. Ieviest ES etiķetes prasību — vismaz viens apstiprināts uztura apgalvojums (piem., "C vitamīna avots")
3. Novērtēt izejvielu izcelsmi — Latvijas izejvielas vs 100% imports
Noslēgumā. No visa iepriekš minētā izriet viens būtisks secinājums: pašreizējā sistēma nav statiska problēma — tā pasliktinās ar katru iepirkuma ciklu. Par vienu un to pašu fiksēto cenu donors ar katru nākamo iepirkumu saņem arvien sliktāku produktu, jo katrs ražotājs katru reizi ir spiests vēl nedaudz palielināt batoniņa svaru, lai uzvarētu konkursā. Tieši tā tas ir noticis pēdējo 3 gadu laikā — un šis process turpināsies, kamēr svars paliks izšķirošais kritērijs pie vienādi saņemtu punktu skaita.

	Komisijas komentārs.
Komisija daļēji atbalsta ierosinājumu daļā par to, ka batoniņa maksimālajam svaram (virs maksimālā vērtējuma) nav jābūt noteicošajam kritērijam piedāvājumu vienāda novērtējuma gadījumā – svītrots nosacījums “Gadījumā, ja diviem vai vairākiem pretendentiem piešķirto punktu skaits ir vienāds, par uzvarētāju tiek atzīts pretendents, kura piedāvātajam Augļu un/vai ogu un/vai riekstu batoniņam ir lielākais svars” un precizēti šie izvēles kritēriji.



